b'\n_START_ARTICLE_\nGregor Jo\xc5\xbeef Plohel\n_START_SECTION_\n\xc5\xbdivljenjepis\n_START_PARAGRAPH_\nRodil se je v premo\xc5\xbeni prle\xc5\xa1ki kme\xc4\x8dki dru\xc5\xbeini o\xc4\x8detu Juriju Plohlu in materi Ani Filipi\xc4\x8d. Verjetno je hodil v vara\xc5\xbedinsko gimnazijo na Hrva\xc5\xa1kem, kjer se je nau\xc4\x8dil kajkav\xc5\xa1\xc4\x8dino. Prle\xc5\xa1ki in ogrski Slovenci (v Prekmurju in Porabju) so uporabljali kajkavske knjige, ki so jih dobro razumeli. Po kon\xc4\x8danju gimnazije je Plohel v Gradcu \xc5\xa1tudiral bogoslovje (1750-1754) in filozofijo (1748-1750). Ker je bil zelo priden u\xc4\x8denec, so ga hitro posvetili v duhovnika. Leta 1756 je pridobil \xc4\x8dastni naslov doktorja bogoslovja. Med \xc5\xa1tudijem je bil duhovni pomo\xc4\x8dnik v Cmureku (danes Mureck, Avstrija) ter pridigal v gra\xc5\xa1kih in drugih cerkvah. Od leta 1756 je kaplanoval v okolici Ptuja. Od leta 1758 do leta 1766 je slu\xc5\xbeboval pri ptujski mestni \xc5\xbeupniji. Po smrti tamkaj\xc5\xa1njega \xc5\xbeupnika (1766) je postal novi nad\xc5\xbeupnik in konzistorijalni svetnik. Leta 1786 so mu poverili okro\xc5\xbeno dekanstvo in je upravljal tudi ljutomersko, velikonedeljsko ter zavr\xc5\xa1ko dekanijo.\n_START_SECTION_\nDelo\n_START_PARAGRAPH_\nPlohel je skrbel za cerkvena in gospodarska poslopja. Vodil je razne cehe, pobo\xc5\xbene dru\xc5\xbebe in bratov\xc5\xa1\xc4\x8dine na Ptuju. Imel je veliko premo\xc5\xbeenja v okolici mesta in gmotno podpiral pouk siroma\xc5\xa1kih slovenskih dijakov. Leta 1790 je ustanovil dve dija\xc5\xa1ki \xc5\xa1tipendiji, kasneje pa \xc5\xa1e \xc5\xa1tiri._NEWLINE_Ko se je vrnil iz Hrva\xc5\xa1ke, se je nau\xc4\x8dil osrednjo sloven\xc5\xa1\xc4\x8dino. Svojim \xc5\xbeupljanom je pridigal v \xc5\xa1tajer\xc5\xa1\xc4\x8dini. Leta 1758 je prevedel nem\xc5\xa1ki katekizem Ignaza Parhammerja z naslovom Obchinzka knishiza izpitavanya teh pet glavneh sht\xc3\xbckov maloga katekismussa poshtovanoga patra Petra Kanisiussa. Kajkavski vpliv je prisoten tako v jeziku kot \xc4\x8drkopisu: c = cz, \xc4\x8d = ch, s = \xca\x83z, \xc5\xa1 = \xca\x83\xca\x83, z = z, \xc5\xbe = s (\xca\x83), nj = ny._NEWLINE_Plohel je v svoji knjigi zapisal, da je jezik \xc5\xa1tajerskih Slovencev malo druga\xc4\x8den od hrva\xc5\xa1kega (kajkavskega) jezika in osrednje (kranjske) sloven\xc5\xa1\xc4\x8dine. Plohlov katekizem \xc5\xa1e ni standardiziral vzhodne \xc5\xa1tajer\xc5\xa1\xc4\x8dine, saj je Peter Dajnko poskusil normirati vzhodno\xc5\xa1tajerski jezik v prvi polovici 19. stoletja. Na Ogrskem so v prvi polovici 18. stoletja napisali prvo tiskano knjigo (Franc Temlin: Mali katechismus). \xc5\xa0tefan in Miklo\xc5\xa1 K\xc3\xbczmi\xc4\x8d sta v drugi polovici istega stoletja standardizirala prekmur\xc5\xa1\xc4\x8dino s svojimi prevodi Svetega pisma (Nouvi Z\xc3\xa1kon, 1771; Szv\xc3\xa9ti evangyeliomi, 1780; Szt\xc3\xa1roga i nouvoga testamentoma szv\xc3\xa9te hist\xc3\xb3rie kr\xc3\xa1tka summa, 1790), molitveniki (Kniga molitvena, 1783) in u\xc4\x8dbeniki.'